ਜ਼ਿੰਦਗੀ ਤਮਾਸ਼ਾ

ਜ਼ਿੰਦਗੀ ਤਮਾਸ਼ਾ   2019 ਦੀ ਇੱਕ ਪੰਜਾਬੀ ਉਰਦੂ ਪਾਕਿਸਤਾਨੀ ਡਰਾਮਾ ਫ਼ਿਲਮ ਹੈ ਜਿਸਦਾ ਨਿਰਦੇਸ਼ਨ ਸਰਮਦ ਖੂਸਟ ਨੇ ਕੀਤਾ ਹੈ। ਇਸਦਾ ਪ੍ਰੀਮੀਅਰ 24ਵੇਂ ਬੁਸਾਨ ਇੰਟਰਨੈਸ਼ਨਲ ਫ਼ਿਲਮ ਫੈਸਟੀਵਲ ਵਿੱਚ ਹੋਇਆ, ਅਤੇ ਬੁਸਾਨ ਅਤੇ ਲਾਸ ਏਂਜਲਸ ਵਿੱਚ 2021 ਏਸ਼ੀਅਨ ਵਰਲਡ ਫ਼ਿਲਮ ਫੈਸਟੀਵਲ ਵਿੱਚ ਪੁਰਸਕਾਰ ਜਿੱਤੇ। ਇਹ ਫ਼ਿਲਮ 18 ਮਾਰਚ 2022 ਨੂੰ ਪਾਕਿਸਤਾਨ ਦੇ ਸਿਨੇਮਾਘਰਾਂ ਵਿੱਚ ਰਿਲੀਜ਼ ਹੋਣੀ ਸੀ, ਪਰ ਤਹਿਰੀਕ-ਏ-ਲਬੈਇਕ ਪਾਕਿਸਤਾਨ ਦੇ ਵਿਆਪਕ ਵਿਰੋਧ ਦੇ ਬਾਅਦ ਅਣਮਿੱਥੇ ਸਮੇਂ ਲਈ ਮੁਲਤਵੀ ਕਰ ਦਿੱਤੀ ਗਈ ਸੀ।  

ਸੈਂਸਰ ਬੋਰਡ ਅਤੇ ਸੈਨੇਟ ਕਮੇਟੀ ਵੱਲੋਂ ਪ੍ਰਵਾਨਗੀ ਦੇ ਬਾਵਜੂਦ ਇੱਕ ਕੋਰਟ ਕੇਸ ਦੁਆਰਾ ਸਿਨਮਾ ਘਰਾਂ ਵਿੱਚ ਫ਼ਿਲਮ ਦੇ ਰਿਲੀਜ਼ ਹੋਣ ’ਤੇ ਰੋਕ ਲਗਾ ਦਿੱਤੀ ਗਈ। ਸਰਮਦ ਖੂਸਟ ਨੇ ਇਸ ਰੋਕ ਤੋਂ ਬਾਅਦ ਆਖ਼ਰਕਾਰ 4 ਅਗਸਤ 2023 ਨੂੰ ਇਹ ਫ਼ਿਲਮ ਯੂਟਿਊਬ 'ਤੇ ਰਿਲੀਜ਼ ਕਰ ਦਿੱਤੀ ਸੀ।

 ਪਲਾਟ 
ਇੱਕ ਦੀਨ ਦਾ ਪੱਕਾ ਮੁਸਲਮਾਨ, ਜੋ ਪੈਗੰਬਰ ਮੁਹੰਮਦ ਦੀ ਉਸਤਤ ਵਿੱਚ ਨਾਤ ਲਿਖਦਾ, ਧੁਨ ਬਣਾਉਂਦਾ ਅਤੇ ਰਿਕਾਰਡ ਵੀ ਕਰਦਾ ਹੈ, ਰਾਹਤ  ਨਾਮ ਦਾ ਸਤਿਕਾਰਤ ਬਜ਼ੁਰਗ ਆਦਮੀ ਹੈ। ਉਹ ਰੀਅਲ ਅਸਟੇਟ ਵਿੱਚ ਕੰਮ ਕਰਦਾ ਹੈ ਅਤੇ ਆਪਣੀ ਮੰਜੇ ਨਾਲ਼ ਜੁੜੀ ਪਤਨੀ ਦੀ ਦੇਖਭਾਲ ਕਰਦਾ ਹੈ।  ਇੱਕ ਦਿਨ, ਉਹ ਇੱਕ ਦੋਸਤ ਦੇ ਬੇਟੇ ਦੇ ਵਿਆਹ ਵਿੱਚ ਸ਼ਾਮਲ ਹੁੰਦਾ ਹੈ, ਜਿੱਥੇ ਉਹ ਅਣਜਾਣੇ ਵਿੱਚ ਆਪਣੇ ਦੋਸਤਾਂ ਦੇ ਸਾਹਮਣੇ  ਮਨ ਦੀ ਮੌਜ ਵਿੱਚ ਆ ਕੇ ਇੱਕ ਫ਼ਿਲਮੀ ਗੀਤ ’ਤੇ ਨਾਚ ਕਰਕੇ ਵਿਖਾ ਦਿੰਦਾ ਹੈ। ਇੱਕ ਮਨਚਲਾ ਨੌਜਵਾਨ ਦਿਲਲਗੀ ਵਿੱਚ ਉਸਦਾ ਨਾਚ ਰਿਕਾਰਡ ਕਰ ਲੈਂਦਾ ਹੈ ਅਤੇ ਫਿਰ ਸੋਸ਼ਲ ਮੀਡੀਆ 'ਤੇ ਅਪਲੋਡ ਕਰ ਦਿੰਦਾ ਹੈ। ਵੀਡੀਓ ਵਾਇਰਲ ਹੋ ਜਾਂਦੀ ਹੈ, ਜੋ ਫਿਰ ਟੈਲੀਵਿਜ਼ਨ 'ਤੇ ਨਸ਼ਰ ਹੁੰਦੀ ਹੈ।  ਸੋਸ਼ਲ ਮੀਡੀਆ ’ਤੇ  ਰੱਜ ਕੇ ਉਸ ਦੀ ਕਿਰਦਾਰ-ਕੁਸ਼ੀ ਕੀਤੀ ਜਾਂਦੀ ਹੈ। ਧਰਮ ਦੇ ਠੇਕੇਦਾਰ ਅਤੇ ਆਮ ਲੋਕ ਉਸ ਨੂੰ ਹਕਾਰਤ ਦੀ ਨਜ਼ਰ ਨਾਲ ਦੇਖਣ ਲੱਗ ਪੈਂਦੇ ਹਨ। ਉਸਦੇ ਸ਼ਾਂਤ ਜੀਵਨ ਵਿੱਚ ਹਫੜਾ-ਦਫੜੀ ਮੱਚ ਜਾਂਦੀ ਹੈ। ਉਸ ਦੀ ਪਤਨੀ ਤੋਂ ਇਲਾਵਾ, ਦੁਨੀਆ ਵਿਚ ਕੋਈ ਵੀ ਰਾਹਤ ਦੇ ਦੁੱਖ ਨੂੰ ਨਹੀਂ ਸਮਝਦਾ। ਉਸ ਦੀਆਂ ਧੀਆਂ ਅਤੇ ਗੁਆਂਢੀ ਉਸ ਦੀ ਆਲੋਚਨਾ ਕਰਦੇ ਹਨ, ਉਸ ਦੇ ਦੋਸਤ ਉਸ ਤੋਂ ਮੂੰਹ ਮੋੜ ਲੈਂਦੇ ਹਨ। ਈਦ ਦੇ ਮੌਕੇ ’ਤੇ ਵੀ ਉਸ ਨਾਲ਼ ਬਦਤਮੀਜ਼ੀ ਕੀਤੀ ਜਾਂਦੀ ਹੈ। 'ਜ਼ਿੰਦਗੀ ਤਮਾਸ਼ਾ' ਇੱਕ ਕੱਟੜ ਮੁਸਲਿਮ ਸਮਾਜ ਵਿੱਚ ਚੁਣੌਤੀਪੂਰਨ ਮੁੱਦਿਆਂ ਦੀ ਇੱਕ ਸ਼ਾਂਤ ਅਤੇ ਬਾਰੀਕ ਵੇਰਵਿਆਂ ਸਹਿਤ ਤਸਵੀਰ ਪੇਸ਼ ਕਰਦੀ ਹੈ,  ਅਤੇ ਇੱਕ ਬਜ਼ੁਰਗ ਆਦਮੀ ਦੀ ਪਛਾਣ ਦੀ ਖੋਜ ਦੇ ਰੂਬਰੂ ਕਰਦੀ ਹੈ ਜੋ ਹੌਲੀ-ਹੌਲੀ ਆਪਣੇ "ਘੱਟਗਿਣਤੀਪੁਣੇ" ਦਾ ਅਹਿਸਾਸ ਕਰਨ ਲੱਗ ਜਾਂਦਾ ਹੈ। 

 ਨਿਰਮਾਣ 
ਜ਼ਿੰਦਗੀ ਤਮਾਸ਼ਾ ਇੱਕ ਪਾਕਿਸਤਾਨੀ ਡਰਾਮਾ ਫ਼ਿਲਮ ਹੈ ਜਿਸਦਾ ਨਿਰਦੇਸ਼ਨ ਸਰਮਦ ਖੂਸਟ ਨੇ ਕੀਤਾ ਹੈ। 

ਫ਼ਿਲਮ ਦਾ ਸਿਰਲੇਖ ਫ਼ਿਲਮ ਨੌਕਰ ਵਹਟੀ ਦਾ (1974) ਦੇ ਗੀਤ ਤੋਂ ਪ੍ਰੇਰਿਤ ਹੈ, ਜਿਸ ਦੇ ਅਧਿਕਾਰ ਖੂਸਟ ਨੇ  ਖਰੀਦ ਲਏ ਸਨ।  ਇਸਦਾ ਨਿਰਮਾਣ ਖੂਸਟ ਦੀ ਭੈਣ ਕੰਵਲ ਖੂਸਟ ਨੇ ਕੀਤਾ ਹੈ ਅਤੇ ਕਹਾਣੀ ਨਿਰਮਲ ਬਾਨੋ ਨੇ ਲਿਖੀ ਹੈ। ਫ਼ਿਲਮ ਵਿੱਚ ਮੁੱਖ ਅਦਾਕਾਰ ਆਰਿਫ ਹਸਨ, ਏਮਾਨ ਸੁਲੇਮਾਨ, ਸਾਮੀਆ ਮੁਮਤਾਜ਼ ਅਤੇ ਅਲੀ ਕੁਰੈਸ਼ੀ ਹਨ। 

ਇਹ ਫ਼ਿਲਮ 24 ਜਨਵਰੀ 2020 ਨੂੰ ਖੂਸਟ ਫ਼ਿਲਮਜ਼ ਦੇ ਬੈਨਰ ਹੇਠ ਰਿਲੀਜ਼ ਹੋਣੀ ਸੀ; ਐਪਰ, ਪਾਕਿਸਤਾਨ ਦੇ ਕੇਂਦਰੀ ਫ਼ਿਲਮ ਸੈਂਸਰ ਬੋਰਡ ਨੇ ਫ਼ਿਲਮ ਦੇ ਨਿਰਦੇਸ਼ਕ ਨੂੰ ਆਪਣੀ ਫ਼ਿਲਮ ਦੀ ਆਲੋਚਨਾਤਮਕ ਸਮੀਖਿਆ ਕਰਨ ਲਈ ਇਸਲਾਮਿਕ ਵਿਚਾਰਧਾਰਾ ਕੌਂਸਲ ਨਾਲ ਸੰਪਰਕ ਕਰਨ ਲਈ ਕਿਹਾ। ਇਹ ਫ਼ਿਲਮ ਲਾਹੌਰ ਵਿੱਚ ਰਹਿਣ ਵਾਲੇ ਇੱਕ ਪਰਿਵਾਰ ਦੀ ਦਰਦਨਾਕ ਕਹਾਣੀ ਹੈ।  

 ਹਵਾਲੇ 

ਸ਼੍ਰੇਣੀ:2019 ਦੀਆਂ ਫ਼ਿਲਮਾਂ